Die Lieflinge tree binnekort in PE op | News24
Die Lieflinge tree binnekort in PE op
Rudi Claase en Charné Hugo is die Lieflinge. Foto:VERSKAF
Die Lieflinge, bestaande uit Rudi Claase en Charné Hugo, tree eersdaags in Port Elizabeth op. Tanya van Zyl het met hulle gesels oor hul besoek aan die Vriendelike Stad en wat hul aanhangers van hul vertoning te wagte kan wees.
Het julle al voorheen in PE en Uitenhage opgetree of is dit jul eerste keer?
Lieflinge het in Februarie vanjaar by La Colline in PE opgtree. Ons kan uit ons persoonlike ervaring getuig hoekom PE “The Friendly City” genoem word. Die ondersteuners was uit die boonste rakke en dit was vir ons een van die lekkerste vertonings wat ons sover gedoen het.
Toe ons nuwe album uitgekom het (einde Junie), het mense al klaar vir ons begin boodskappe stuur oor waaneer ons weer gaan kom kuier. Dit is wel die eerste keer wat Lieflinge in Uitenhage gaan optree.
Waarna sien jul die meeste uit na jul besoek aan PE?
Die ongelooflike vriendelike mense het sommer diep in ons harte geklim. Ons kan nie wag om hulle weer te sien nie.
En waarna kan jul aanhangers uitsien tydens jul vertoning? Enige verrassings of hoogtepunte?
Die Lieflinge-handelsmerk is die breinkind van Rudi Claase en sal nog altyd basies dieselfde bly. Ons bring hulde aan nostalgiese musiek wat nog altyd onder Afrikaaners gewild was. Ons sing Engelse en Afrikaanse musiek en ons probeer om so bietjie van alles met die mense te deel. En mense gaan lag, huil, nostalgies voel, maar ook geïnspireerd. Ons hoop altyd dat mense wat ons vertonings bywoon met ’n voller hart huis toe gaan.
Vertel ons bietjie meer van jul nuwe album – die inspirasie, die soort klanke, hoogtepunte of laagtepunte met die opneem daarvan, en dies meer.
Ons nuutste album Miljoene Stemme is ons eerste album by Select/Sony Music en die ondersteuning wat ons vanaf die ongelooflike span gekry het, was net fantasties.
Ons hoogtepunt was al die ondersteuning van die nuwe span – dit is weer lekker om te voel dat jou “span” so hard vir en met jou werk. Die album is dieselfde as die ander Lieflinge albums – dit bestaan uit twee CD’s (een in Afrikaans en een in Engels) en daar is sewe oorspronklike Rudi Claase-liedjies op die Afrikaanse CD.
Die enigste verskil is dat daar so paar “dansliedjies” nou ingelsuit is en dit maak dit lekker luistermusiek vir elke liewe lid van die familie. Daar is met dié album géén laagtepunte nie – die projek was lekker om aan te werk, van die begin tot die einde.
Wat is volgende vir julle?
Ons beplan om soveel as moontlik met Miljoene Sterre te toer. Mense besef nie dat ’n kunstenaar se sukses met hul album bepaal hoe vinning die volgende album gemaak word nie; so ons doel is dus om soveel moontlik blootstelling te kry. Ons het onlangs saam met van Select se bekendste kunstenaars ’n Kersalbum opgeneem en dit behoort in die volgende maand of twee in die winkels beskikbaar te wees.
Die Lieflinge tree op 28 September om 8nm by Barkleystraat-teater in Uitenhage op. Kaartjies kos R120 en kan by 041 922 0575 of 082 809 4272 gekoop word.
Op 29 September om 7.30nm tree hulle by La Colline in die Baai op. Kaartjies kos R120 en is by 041 379 5548 of la-colline@telkomsa.net beskikbaar.
Ter viering van die Lieflinge wat binnekort in PE gaan optree, gee Select Musiek en die PE Express ’n paar kopieë van die Lieflinge se nuutste album, Miljoen Sterre, weg. Gaan na ons Facebook-blad om in te skryf.